## Pravilnik o slobodnim carinskim prodavaonicama

### NN 63/1992 (7.10.1992.), Pravilnik o slobodnim carinskim prodavaonicama

# MINISTARSTVO FINANCIJA

Na temelju članka 223. stavak 1. Carinskog zakona ("Narodne novine",
br. 53A/91, 33/92, 40/92 i 61/92), ministar financija propisuje

## PRAVILNIK

### o slobodnim carinskim prodavaonicama

Članak 1.

Ovim pravilnikom propisuje se postupak za otvaranje slobodnih carinskih
prodavaonica (u daljem tekstu: prodavaonica) i carinski nadzor nad robom
koja se prodaje u tim prodavaonicama.

Članak 2.

Prodavaonice koje se otvaraju sukladno članku 222. stavak 1. Carinskog
zakona moraju biti smještene, i to:

1) u zrakoplovnim lukama otvorenim za međunarodni promet - u čekaonicama
i drugim prostorijama namijenjenim putnicima u međunarodnom prometu,

2) u lukama i pristaništima otvorenim za međunarodni promet - u postojećim
prostorijama ili u posebno izgrađenom objektu na prostoru između carinskog
gata ili dijela obale određene za pristajanje brodova koji prometuju na
inozemnim relacijama i granične rampe,

3) na graničnim cestovnim prijelazima - u postojećim prostorijama ili
u posebnom objektu, koji je postavljen na graničnom cestovnom prijelazu,
na dijelu izmedu graničnog branika (brklje) i granične crte, pod uvjetom
da je pored prodavaonice osiguran prostor za parkiranje vozila,

4) u mariname i nautičkim centrima u kojima je organizirana carinska
kontrola i nadzor.

Prostorija prodavaonice mora biti osigurana tako da bez carinskog nadzora
nije moguće unošenje i iznošenje robe.

Na zahtjev posjednika prodavaonice carinarnica može odrediti posebne
mjere carinskog nadzora.

Prodavaonica u zrakoplovnoj luci otvorenoj za međunarodni promet može
se sastojati od prodajnog mjesta, priručnog skladišta pored prodajnog mjesta,
i posebnog skladišnog prostora. Prodavaonice u lukama i pristaništima otvorenim
za međunarodni promet, na cestovnim graničnim prijelazima i u marinama
i nautičkim centrima u kojima je organizirana carinska kontrola, mogu se
sastojati od prostorija u kojima se prodaje roba i drugih prostorija za
smještaj te robe.

Članak 3.

Prodavaonicu mogu otvarati poduzeća upisana u sudski registar za obavljanje
poslova prodaje robe s konsignacijskih skladišta i slobodnih carinskih
prodavaonica.

Zahtjev za otvaranje prodavaonice podnosi se carinarnici ovlaštenoj
prema mjestu u kome se otvara prodavaonica.

Uz zahtjev za otvaranje prodavaonice podnosi se izvod iz registra ovlaštenog
suda, akt ovlaštenog upravnog tijela za uporabu prostorije i/ili prostora
za prodavaonicu, ugovor o korištenju prostorije i/ili prostora za prodavaonicu,
skica i tehnički opis i specifikacija inozemne i domaće robe koja će se
prodavati.

Članak 4.

Po prijemu zahtjeva za otvaranje prodavaonice ovlaštena carinarnica
određuje komisiju od tri člana, koja utvrđuje da li su prostorije ili objekt
prikladni za smještaj carinske robe i da li su osigurani uvjeti za provođenje
mjera carinskog nadzora.

Komisija obavlja pregled prostorije i/ili prostora i o nalazu sastavlja
zapisnik u tri primjerka. Jedan primjerak zapisnika ovlaštena carinarnica
predaje podnositelju zahtjeva za otvaranje prodavaonice, a dva primjerka
zadržava.

Članak 5.

Na temelju podnijetog zahtjeva, priloženih isprava i nalaza komisije,
ovlaštena carinarnica donosi rješenje uz predhodnu suglasnost ministarstva
financija.

U rješenju carinarnica utvrđuje, pored ostalih podataka i uvjete pod
kojima se odobrava otvaranje prodavaonice (suključarstvo ili druga mjera
carinskog nadzora), radno vrijeme i druge bitne uvjete i podatke.

Članak 6.

Privremeno uvezena roba radi komisione prodaje iz centralnog skladišta,
inozemna roba iz konsignacijskog skladišta ili specijaliziranog skladišta
inozemne robe i roba domaće proizvodnje upućuje se u prodavaonicu uz dostavnicu
posjednika skladišta. Dostavnica se popunjava u četiri primjerka, od kojih
jedan zadržava posjednik skladišta, a tri prate robu. Posjednik prodavaonice
ovjerava dostavnice, dva primjerka vraća posjedniku skladišta, a jedan
zadržava za svoje potrebe.

Dostavnica iz stavka 1. ovog članka sadrži: naziv skladišta, naziv zastupničke
tvrtke, naziv posjednika prodavaonice u koju se roba upućuje, broj i datum
dostavnice, tarifnu oznaku iz Carinske tarife, naziv robe, jedinicu mjere
i količinu, nabavnu cijenu robe po kojoj se smješta na skladište i cijenu
po kojoj se roba upućuje u prodavaonicu.

Posjednik skladišta dužan je da do 10. u mjesecu podnese izlazni list
konsignacijske robe utvrđen propisom o carinskim ispravama za robu upućenu
iz skladišta u prodavaonicu u prethodnom mjesecu. Uz izlazni list konsignacijske
robe prilaže se dostavnica ovjerena od strane prodavaonice kojoj je roba
bila upućena.

Domaća roba smješta se u prodavaonicu na temelju specifikacije ili računa
kojeg ovjerava ovlaštena carinarnica.

Posjednik prodavaonice dužan je robu smještenu u prodavaonici evidentirati
u listovima kartoteke, odvojeno za domaću a odvojeno za inozemnu robu.
Listovi za domaću robu su bijele boje, a za inozemnu robu zelene boje.

U listove kartoteke u koje se evidentira roba upisuju se podaci o ispravi
po kojoj je roba upućena u prodavaonicu (dostavnica, specifikacija, račun
i dr.), vrijednost po kojoj se roba upućuje, naziv robe, tarlfni broj i
tarifnu oznaku iz Carinske tarife, količinu i prodajnu cijenu.

U listove kartoteke moraju se svakog dana unositi promjene o smještenoj
i prodanoj robi, na temelju podataka o dnevnoj prodaji koja se vodi u knjizi
paragon-blokova preko registar-kase, odnosno na temelju podataka o toj
prodaji dobivenih elektroničkom obradom.

Na zahtjev posjednika prodavaonice, ovlaštena carinarnica ovjerava mjesečni
izvještaj o prodanoj robi. koji služi za obračun s konsignacijskim skladištem,
s tim što jedan primjerak izvještaja zadržava za svoje potrebe.

Posjednik prodavaonice dužan je do 5. u mjesecu za predhodni mjesec
dostaviti carinarnici izvješće o prodanoj robi i stanju zaliha u prodavaonici
po vrijednosti, vrsti i količini robe.

Carinarnica ovlaštena prema sjedištu konsignacijskog skladišta, na zahtjev
posjednika konsignacijskog skladiša, ovjerava račun za prodanu robu, koji
služi za obračun sa zastupanom tvrtkom, a na temelju izvještaja o prodanoj
robi koji ovjerava ovlaštena carinarnica. Izvještaj o prodanoj robi treba
sadržavati i podatke o nabavnoj cijeni inozemne robe.

Evidencija iz stavka 5. do 8. ovog članka može se prilagoditi i voditi
sistemom elektroničke obrade podataka (magnetna kartica. disk, traka i
sl.), na temelju prethodne obavijesti ovlaštenoj carinarnici.

Članak 7.

U prodavaonicama se roba može prodavati, i to:

1) u zrakoplovnom pristaništu - putnicima koji odlaze u inozemstvo,
poslije obavljene carinske kontrole, a putnicima koji dolaze u Republiku
Hrvatsku i putnicima u provozu preko carinskog područja Republike Hrvatske,
prije obavljene carinske kontrole, i to najranije dva sata prije vremena
predvidenog za polijetanje odnosno najkasnije dva sata po slijetanju zrakoplova,

2) u lukama i pristaništima - putnicima koji odlaze u inozemstvo, poslije
obavljene carinske kontrole, a putnicima koji dolaze u Republiku Hrvatsku
i putnicima u provozu preko carinskog područja Republike Hrvatske, prije
obavljene carinske kontrole, i to najranije dva sata prije vremena predviđenog
za isplovljavanje, odnosno dva sata, poslije uplovljavanja broda,

3) na graničnom cestovnom prijelazu - putnicima koji odlaze u inozemstvo,
poslije obavljene carinske kontrole, a putnicima koji dolaze u Republiku
Hrvatsku i putnicima u provozu preko carinskog područla Republike Hrvatske,
prije obavljene carinske kontrole. Roba se u prodavaonici može prodavati
neprekidno ili u vremenu koje odredi carinarnica.

4) u marinama i nautičkim centrima u kojima je organizirana carinska
kontrola - inozemnim fizičkim osobama i domaćim fizičkim osobama na radu
u inozemstvu.

U prodavaonici roba se može prodavati osobama iz stavka 1. točka 1.
i 2. ovog članka na temelju "bording-karte" ili karte za putovanje,
a osobama iz stavka 1. točka 4. ovog članka na temelju odobrenja za krstarenje
i zadržavanje za stranu jahtu odnosno čamac, kako za inozemne, tako i domaće
fizičke osobe na radu u inozemstvu.

U vrijeme kad se ne prodaje roba prodavaonca mora biti zatvorena.

Putnici koji dolaze iz inozemstva, a koji završavaju putovanje na drugoj
zrakoplovnoj luci u Republici Hrvatskoj, smatraju se putnicima u provozu
u smislu stavka 1. ovog članka, sve do slijetanja na odredišnoj zrakoplovnoj
luci, ako na zrakoplovnoj luci na koje su sletjeli neposredno iz inozemstva
nisu prošli carinsku kontrolu.

Članak 8.

Inozemna neprodana roba vraća se iz prodavaonice u konsignacijsko skladište
ili specijalizirano skladište inozemne robe i robe domaće proizvodnje na
temelju dostavnice posjednika prodavaonice. Dostavnica sadrži naziv prodavaonice,
naziv skladišta u koje se roba upućuje, tarifnu oznaku Carinske tarife
i naziv, količinu i vrijednost robe po jedinici proizvoda.

Posjednik konsignacijskog skladišta dužan je u roku od pet dana po prijemu
robe podnijeti ovlaštenoj carinarnici carinsku deklaraciju za smještaj
robe na konsignacijsko skladište.

Dostavnica iz stavka 1. ovog članka podnosi se u najmanje tri primjerka,
od kojih jedan zadržva prodavaonica. a dva prate robu.

Neprodana inozemna roba privremeno uvezena radi komisione prodaje u
prodavaonici, može se vratiti u inozemstvo ili konačno cariniti, suglasno
članku 298. Carinskog zakona.

Domaća neprodana roba vraća se u unutarnji promet dostavnicom iz stavka
1. ovog članka.

Članak 9.

Za uvoz robe određen posebnim propisima (dozvola, posebni način uvoza
i dr.) posjednik prodavaonice dužan je uz deklaraciju i drugu ispravu za
smještaj robe podnjeti dokaz o ispunjenim posebnim uvjetima za uvoz.

Članak 10.

Danom stupanja na snagu ovog pravilnika prestaje važiti Pravilnik o
slobodnim carinskim prodavaonicama i o opskrbi prijevoznih sredstava u
međunarodnom prometu ("Službeni list", br. 48/86, 74/89, 85/90,
55/91 i "Narodne novine" br. 53A/91, 33/92, 40/92 i 61/92).

Članak 11.

Ovaj pravilnik stupa na snagu osmog dana od dana objave u "Narodnim
novinama"

Klasa: 413-01/92-01/65

Urbroj : 513-01/92-1

Zagreb, 5. listopada 1992.

Ministar financija

**dr. Zoran Jašić, v.r.**

Pravilnik, NN 63/1992-1675
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)